《戆庵约子与素斋赴二石丈江阁之集得颊字》
宋代·释居简

半山蛇腹弯城颊，层云鸱尾翔山胁。紫萸独自对黄花，采笔不须题落叶。

山容入秋太瘦生，倚筇欲赋登山行。诸公谭玄若破敌，万籁为我俱销声。

俯瞰市人酣战蚁，喧寂两忘同一视。悠然五字隐长城，万马循墙看披靡。

数峰薄暮方展眉，笑人买山后小支。谁能料理身后计，更复愿为天下奇。

沧江潮晚鲸吞吐，白鸥群分复群聚。出门一笑问浮图，风动琅珰半天语。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。